Glee

רקע

הסדרה עוקבת אחר מקהלת תיכון מקינלי,  "כיוונים חדשים", במהלך הכנותיה לתחרות הלהקות המחוזית, ואחר התמודדות חבריה עם סוגיות של מערכות יחסים, אכזבות לצד ניצחונות וקשרים חברתיים. בדמויות הסדרה ניתן למצוא ייצוגים לדמות המעודדת, שחקן הפוטבול, נער המצוקה, דמויות ממוצא אסייאתי ומוצא אפרו-אמריקאי, דמות נכה ודמויות להט"ביות.
פרקי הסדרה כוללים עיבודים לשירים מוכרים המבוצעים ומבוימים בידי הלהקה, כחלק מהמטלה השבועית שניתנה לה מהמורה המנחה אותה. בפרקים שונים של הסדרה התארחו בתפקידי משנה האמנים ששיריהם בוצעו באותו פרק.
glee זכתה להצלחה גדולה באמריקה ובמדינות אחרות בעולם, כולל ישראל.
הסדרה, שהולידה גם סרט קולנוע (יצא ב-16 באוגוסט 2011), נחשבת לאחת התוכניות המצליחות ביותר של הרשת. בתום עונתה הראשונה היא הייתה מועמדת לפרסים רבים וגרפה בין היתר מספר פרסי אמי ואת פרס גלובוס הזהב בקטגוריית "סדרת הקומדיה או הסדרה המוזיקלית הטובה ביותר".
עם פתיחת שנת הלימודים בתיכון על שם "ויליאם מקינלי" שבאוהיו, מבקש ויליאם שוסטר, המורה לספרדית, להקים מקהלת תיכון (Glee club) שתיקרא "כיוונים חדשים". לאודישנים מתייצבים חמישה נבחנים בלבד, מה שמבטיח את קבלתם בפועל למקהלה. הבאים לחבור למקהלה הם מספר שחקני נבחרת הפוטבול הבית-ספרית שמצטרפים בעידודו של שו, אשר עזר להם ללמוד ריקוד שהביא להם את הניצחון הבודד שלהם בעונת המשחקים. כמו כן שחקני הפוטבול ניצבים לאורך העלילות בפרשות דרכים בין שתי אהבותיהם - מועדון glee או מועדון הפוטבול.

למקהלה מצטרפות גם מספר בנות מנבחרת המעודדות הבית ספרית, שבראשה ניצבת המורה סו סילבסטר. סילבסטר מנסה להפסיק את פעילות המקהלה, הגוזלת חלק מתקציב קבוצת המעודדות. בסוף שנת הלימודים ולאחר שהצליחה במטרתה, היא משנה את דעתה ומשכנעת את מנהל בית הספר לאפשר את המשך פעילות המקהלה. עם התפתחות העלילה נוצרים קשרי חברות ורומנטיקה שאי אפשר להתעלם ממנה בין חברי הלהקה, שלא היו מתאפשרים מחוצה לה.

עונה 1

פרקים 1–22 (22 פרקים). שידורה החל ב-19 במאי 2009 והסתיים ב-8 ביוני 2010.
אחד מקווי העלילה בעונה זו עוסק בכניסתה להריון של דמות המעודדת הראשית קווין מדמותו של שחקן הפוטבול פין הדסון כאשר לאחר מכן מסתבר שהאבא האמיתי של העובר הוא נוח פאקרמן, חברו הטוב ביותר של פין. בסוף ההריון קווין ונוח מחליטים למסור את התינוק לאימוץ אצל אמא של רייצ'ל ברי ש-15 שנים קודם לכן מסרה את רייצ'ל לאימוץ. קו עלילה שני נסוב סביב המאבק בין המורה שוסטר למאמנת המעודדות סו סילבסטר. ועוד קו עלילה מתרחש בין וייל שוסטר לאשתו טרי שנכנסת להריון מזויף שלאחר מכן וויל מגלה זאת ומחליט לעזוב אותה. שאר קווי העלילה עוסקים בעיקר בקשריהם הרומנטיים של דמויות שונות בסדרה או בהתמודדותן עם השוני שלהם בבית הספר.
מתוך כוונה למשוך את קהל היעד לצפייה בסדרה, שודר פרק הבכורה של הסדרה מיד עם תום העונה של תוכנית הריאליטי והשירה "אמריקן איידול". שני פרקי מחווה הופיעו בעונה זו. האחד נקרא "The Power of Madonna", והוקדש כולו לעיבודים לשיריה של מדונה. הפרק אף זכה לביקורות אוהדות בשל התייחסותו להעצמת נשים. השני בפרקי המחווה הוקדש לעיבודים לשיריהם של ליידי גאגא ולהקת קיס וזאת תחת הכותרת של מופע להקה תיאטרלי. בשיר המחווה לליידי גאגא הם ביצעו את השיר "Bad Romance".

עונה 2

פרקים 23–44 (22 פרקים). החלה ב-21 בספטמבר 2010 והסתיימה ב-24 במאי 2011.
עונה זו כללה חמישה פרקי מחווה - האחד לזמרת בריטני ספירס שהשתתפה אף בתפקיד אורח, בפרק השני למופע הקולנוע של רוקי, השלישי לג'סטין ביבר, הרביעי לליידי גאגא והחמישי לפליטווד מק. העלילה בעונה זו התמקדה בהתמודדות עם הגעתן של מספר דמויות חדשות לבית הספר ובהן מאמנת נבחרת הפוטבול וכמה חברי להקה חדשים. כמו כן, מטרתה של הלהקה שהפסידה בשנה החולפת בתחרות האזורית היא להגיע לתחרות הארצית שתתקיים הפעם בניו יורק. הסדרה יצאה להפסקה בעונה השנייה לקראת סוף 2010 וחזרה לשידור עם פרק ספיישל של שעה ששודר לאחר משחק הסופרבול, והשיגה אחוז רייטינג של 26,800,000 צופים, וכך השיגה את השיא לשלוש השנים האחרונות כמשדר עם התסריט הכתוב עם הרייטינג הגבוה ביותר. בפרק האחרון, "ניו יורק" שמו, המועדון הגיע למקום השנים עשר בתחרות הארצית.

עונה 3

פרקים 45–66 (22 פרקים). החלה ב-20 בספטמבר 2011 והסתיימה ב-22 במאי 2012.
העלילה בעונה זו התמקדה בתוכניות העתידיות של התלמידים בתיכון מקינלי (אוניברסיטאות ומכללות, על נושאים חברתיים, מיניים, ועל זכייה בתחרויות השונות. בחלק הראשון של העונה נוצרו סכסוכים פנימיים בין חברי המקהלה, מה שגרם לחלק מבנות המקהלה (מרסדס, סנטנה ובריטני) לעזוב ללהקה חדשה בניהולה של שלבי קורקורן (האמא הביולוגית של רייצ'ל והאם המאמצת של בת'), הנקראת "קולות הצרה" (באנגלית - "Troubletones"). שתי הלהקות התחרו אחת בשנייה בתחרות המקומית שבפרק השמיני, ובסופו של דבר ניצחו "כיוונים חדשים", מה שגרם לפירוק קולות הצרה, והבנות חזרו אל המקהלה. בנוסף, חלק זה עסק בעשיית המחזמר הבית ספרי "סיפור הפרברים" (Wide Side Story) ובבחירות לנשיא שכבת י"ב, בה התחרו קורט ובריטני זה נגד זה בין היתר, ובריטני ניצחה בסופו של דבר. בנוסף, קווין מנסה לקחת את בת' בחזרה משלבי.
בחלק השני של העונה, מתמודדים להקת כיוונים חדשים נגד להקת הוורבלרס (מאקדמיית דלטון), ובסולן החדש של להקתם, סבסטיאן סמית', ביריון מקהלות שמנסה לפגוע בכיוונים חדשים. בנוסף, פין ורייצ'ל מקבלים החלטה גורלית לגבי גורלם בתור זוג, וכך גם וויל ואמה.
בחלק השלישי והאחרון של העונה, להקת כיוונים חדשים מתכוננת לתחרות הלאומית שבשיקגו וקורט ורייצ'ל מתכוננים לאודישן שלהם לאקדמיה הניו-יורקית לאומניות הבמה (‎NYADA- New York Academy of Dramatic Arts). בנוסף מתמודדים שאר תלמידי י"ב עם סיום הלימודים המתקרבים, ו"כיוונים חדשים" מופיעים בתחרות הלאומית. בפרק האחרון של העונה, מגיעה תפנית בזוגיות של פין ורייצ'ל, כשזאת עוזבת לניו יורק בדרך להגשים את חלומה, בעוד אחרים מסיימים את הלימודים בתיכון.
בעונה זאת התקיימו שלושה פרקי מחווה בלבד: פרק 11 הוקדש לזמר המנוח מייקל ג'קסון, פרק 16 הוקדש לסרט הדיסקו "שגעון המוזיקה", ופרק 17 הוקדש לזמרת וויטני יוסטון.

עונה 4

פרקים 67–88 (22 פרקים). החלה ב-13 בספטמבר 2012 והסתיימה ב-9 במאי 2013.
העלילה של העונה מתפצלת בין תיכון מקינלי לבין אלו שסיימו את התיכון בעונה השלישית ועברו לניו יורק. בעונה הרביעית משתתפים שחקנים חדשים, בין השאר הזוכה של העונה השנייה של פרויקט Glee, ושחקנים אורחים נוספים. חלק מהדמויות שסיימו את הלימודים בעונה הקודמת, כדוגמת קווין מופיעים פחות מאשר דמויות אחרות. בעונה הרביעית, המקהלה נהפכת להיות מועדון פופולרי עקב הניצחון בתחרות הלאומית בעונה הקודמת, אך דבר זה לא נמשך לזמן רב. אל המקהלה מצטרפים מספר חברים חדשים: מארלי (בתה של עובדת קפיטריה), ג'ייק (אחיו למחצה של פאק), ריידר (הזוכה של פרויקט Glee), קיטי (מעודדת חדשה), ווייד/יוניק (שעובר מאדרנלין ווקלי לכיוונים חדשים). 
בעונה זאת המקהלה מתחרה בתחרות המקומית (בה היא מפסידה תחילה אך לאחר מכן מנצחת עקב הפסילה של מועדון הוורבלרס) ובהמשך העונה מתכוננת לתחרות האזורית.
בניו יורק העלילה עוקבת בעיקר אחרי רייצ'ל וקורט, הלומדים באקדמיה לאומניות הבמה בניו יורק NYADA. שם לומד גם ברודי, דמות חדשה בעונה הרביעית, תלמיד הבוגר מרייצ'ל בשנה אחת ומתאהב בה. בנוסף מופיעות דמויות חדשות נוספות, כמו קסנדרה ג'ולי, המורה לריקוד של רייצ'ל, ואליזבט רייט, עורכת באתר vouge.com, לשם מצטרף קורט. בין קווי העלילה הבולטים בעונה זאת, הם: חתונתם של וויל ואמה, הקשרים הנרקמים בין חברי ה-Glee Club, המשבר בחייו של פין, ההתקדמות בחייה של רייצ'ל להגשמת יעדיה וכך גם של קורט, ועוד.
בעונה זאת ישנם שלושה פרקי מחווה: פרק מחווה שני לבריטני ספירס, פרק מחווה למחזמר והסרט גריז, ופרק מחווה לזמר סטיבי וונדר.

עונה 5

פרקים 89–108 (20 פרקים). החלה ב-26 בספטמבר 2013 והסתיימה ב-13 במאי 2014.
עלילתה של עונה זו מתחלקת לשני חלקים - החלק הראשון (פרקים 1–13) שמתרחש בתיכון מקינלי ועובר במקביל לעלילה בניו יורק והחלק השני (פרקים 14–20) שמתרחש בניו יורק ועוקב אחרי אלו שסיימו את התיכון ומנסים להסתגל לחיים חדשים במסגרת חדשה. בעונה זו השתתפו שחקנים חדשים, לדוגמה: פיטר פצ'ינלי (רופרט קאמפיון, הבמאי של ההצגה של רייצ'ל), שירלי מקליין (ג'ון דולוויי, סוציאליסטית ניו-יורקית), דמי לובאטו (דני, חברתה של סנטנה עד החלק השני של העונה), טיירה בנקס (ביצ'ט, סוכנת דוגמנים), סקיילר אסטין (ז'אן בפטיסט, המנהיג של "פיצוץ גרון", להקה מתחרה), אדם למברט (אליוט "סטארצ'יילד" גילברט, חבר בלהקה שקורט מקים) וארין ווסטברוק (ברי, מעודדת שגורמת לג'ייק להיפרד ממארלי). בנוסף, קריסטין צ'נוות', גווינת' פאלטרו ווופי גולדברג חוזרות בעונה זו.
חלקים משמעותיים בעונה זו כוללים את האירוסין של קורט ובליין, הפיכתה של סו למנהלת, ההצגה הראשונה של רייצ'ל ובעקבות כך פרישתה מניאד"ה, מותו של פין והשפעת מותו על המקהלה, הקמת הלהקה הראשונה של קורט ובעקבות הריב של רייצ'ל וסנטנה גם פירוקה ופתיחתה של להקה חדשה, פרידתם של מארלי וג'ייק, לידתו של דניאל פין שוסטר - הילד של וויל ואמה, ההפסד של המקהלה בתחרות הלאומית ובעקבות כך פירוקה, חגיגות פרק ה-100 של הסדרה ועוד.
עונה זו כוללת שני פרקי מחווה לביטלס, פרק לזכרו של קורי מונטית' שנפטר ביולי 2013, פרק מחווה לליידי גאגא וקייטי פרי, פרק מחווה לבילי ג'ואל ופרק מחווה לסטיבן סונדהיים. בנוסף, עונה זו שוברת כמה שיאים - היא העונה בעלת הכי הרבה אלבומים (3) ומיני אלבומים (11) והעונה עם הכי מעט תחרויות (אחת בלבד).

עונה 6

פרקים 109–121 (13 פרקים). העונה השישית החלה ב-9 בינואר 2015 והסתיימה ב-20 במרץ 2015, זו הייתה העונה האחרונה של הסדרה.
עלילת עונה זו התמקדה בחזרתן של הדמויות לעיר מולדתן ועל התרת בעיותיהן. העונה מתחילה עם ביטולה של תוכנית הטלוויזיה של רייצ'ל. לאחר שהיא מגלה שסו השתלטה על האומנויות בתיכון מקינלי, היא מחליטה להקים מחדש את הלהקה. בינתיים, בליין וקורט נפרדו פעם נוספת ובליין חזר לעיר והחל להנחות את ה"וורבלרס". קורט חוזר לעיר גם הוא ומצטרף אל רייצ'ל. מר שוסטר החליט לקחת את עצתה של סו והחליט להנחות את "אדרנלין קולי". בעונה זו, השחקנים האורחים הבולטים היו מקס ג'ורג' (סולם להקת "אדרנלין קולי"), ג'ינה גרשון (אימו של בליין), גלוריה אסטפן (אמה של סנטנה, שהופיעה לראשונה בעונה השלישית של הסדרה), וכן ג'ונתן גרוף (ג'סי) שהשתתף בשתי העונות של הסדרה.
בין החלקים הבולטים בעונה זו היו ניסיונה של רייצ'ל להשתקם מהכישלון שעברה, הקמת מקהלה חדשה והיכרות עם הפנים החדשות בה ולאחר שריפת דולטון - קבלת התלמידים וחברי המקהלה למקינלי, האירוסין של סנטנה ובריטני, פרידתם של קורט ובליין וניסיונותיה של סו לגרום להם להיות שוב יחד, חתונתם של הזוגות סנטנה ובריטני וקורט ובליין והקפיצה לעתיד בפרק האחרון אשר הציגה את עתיד הדמויות. בנוסף, אחד מפרקי הסדרה התרחש על ציר הזמן בתקופה שלפני הפרק הראשון של הסדרה כולה, פרק שהיווה מעין פלאשבק אשר הציג כיצד המקהלה הוקמה וכיצד השתנו חיי הדמויות.
עונה זו כולל פרק מחווה לקרול קינג ולאלאניס מוריסט ולברט בכרך.

ביקורות ופרסים

בשתי עונותיה הראשונות זכתה הסדרה לנתוני רייטינג מרשימים לצד ביקורות חיוביות. הסדרה זכתה אף במספר פרסים, ובהם: פרס פיבודי, גלובוס הזהב בקטגוריית סדרת הקומדיה או הסדרה המוזיקלית הטובה ביותר ופרסי האמי בקטגוריות שחקנית המשנה הטובה ביותר בסדרה קומית (ג'יין לינץ'), שחקן האורח הטוב ביותר בסדרה קומית ניל פטריק האריס ובימוי בסדרה קומית (ריאן מרפי). פרסים משניים יותר בהם זכתה הסדרה הם פרס ה-People's Choice Awards עבור הסדרה הקומית הטובה ביותר לשנת 2010, פרס גילדת שחקני המסך לאנסמבל השחקנים הטוב ביותר בסדרת קומית ומספר פרסים מהליגה ההומו-לסבית נגד השמצה.